OBH 4694/1996.
Az állampolgári jogok országgyűlési biztosa általános helyettesének jelentése
Ügyintéző: dr. Almási Eszter

Az eljárás megindítása:

A panaszos az állampolgári jogok országgyűlési biztosához intézett beadványában  sérelmezte, hogy Kéked Község jegyzője által a hadigondozásról szóló 1994. évi XLV. törvény alapján, megállapított egyösszegű térítést a Nyugdíjfolyósító Igazgatóság részére nem utalta ki.

Az ügyben az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján a jogállamiság alkotmányos elvének érintettsége folytán vizsgálatot indítottam.

A megállapított tényállás:

Megkeresésemre Kéked Község jegyzője arról tájékoztatott, hogy a 100.000.- forint összegű térítésről hozott 1995. november 8-án kelt határozatot már korábban megküldte a Nyugdíjfolyósító Igazgatósághoz.

A Nyugdíjfolyósító Igazgatóság 1997. január 28-án levelemre azt a választ adta, hogy az egyösszegű térítés tárgyában született határozat az Igazgatósághoz nem érkezett meg, így a kifizetést nem tudták foganatosítani. Az ügy mielőbbi rendezése érdekében soron kívül felvették a kapcsolatot Kéked Község jegyzőjéhez, a határozat pótlólagos megküldése érdekében.

1997. február 11-én a jegyző újra postázta a határozatot. A Nyugdíjfolyósító Igazgatóság telefonon arról tájékoztatott, hogy 1997. február 21 -én a határozatban szereplő összeget kamataival együtt a panaszos részére megküldte.

A panaszos 1997. novemberében elhunyt.

A vizsgálat megállapításai:

Az Alkotmány 2.§ (1) bekezdése kimondja, hogy " A Magyar Köztársaság független demokratikus jogállam." A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét, és az egyes jogintézmények kiszámíthatóságát.

A jogerős határozatban megállapított egyösszegű térítést a panaszos csak Hivatalom megkereséseit követően, másfél év elteltével kapta kézhez. A vizsgálat alapján nem lehet megállapítani, hogy a határozat az ügyben eljáró, mely fórum mulasztása következtében maradt hosszú ideig teljesítetlen.

A jogállamiság elvéből fakadó jogbiztonság követelményével összefüggésben alkotmányos visszásságot okozott a jogerős határozat végre nem hajtása. Az alkotmányos visszásság az egyösszegű térítés átutalásával megszűnt, így a konkrét esetben ajánlástételi jogommal nem élek.

Felhívom azonban Kéked jegyzőjének figyelmét arra, hogy a jövőben kísérje figyelemmel határozatainak végrehajtását.

Budapest, 1998. április 28.

Dr. Polt Péter